Styrets faglige begrunnelse:

Prisen for beste hoved- eller masteroppgave skrevet av en kvinnelig student tildeles Maria Filiouchkina for masteroppgaven i engelsk språkvitenskap: "How Tense and Aspect Are Acquired: A Cross-Linguistic Analysis of Child Russian and English". 

Oppgaven kan plasseres innenfor forskningsfeltet førstespråktilegnelse. Spørsmål som ønskes besvart er hvordan svært små barn lærer ulike grammatiske kategorier ved å sammenligne data fra et russisk og et engelsk barn i alderen fra ca. 1 og et halvt til 1 år 9 måneder. 

Oppgaven er dessuten en sammenligning av tre forskjellige teorier om språklæring. En inngående analyse av de to barnas språklige produksjon viser at kompliserte kategorier som tempus og aspekt brukes på en språkspesifikk måte så snart barna begynner å sette sammen ord. Maria finner derfor grunn til å forkaste to av teoriene, The Cognition Hypothesis og The Semantic Predisposition Hypothesis, og konkluderer med å støtte den tredje, The Language Specificity Hypothesis. Helt forenklet vil det si at barns tidlige ufullstendige setninger ikke skyldes manglende kognitiv forståelse av det som uttrykkes gjennom tempus og aspekt, men at de rett og slett er et resultat av at det tar tid å lære den språkspesifikke morfologien for disse kategoriene.  Maria har vist en imponerende evne til å analysere kompliserte data og sette dem inn i en teoretisk sammenheng og ble dermed belønnet med en av de beste karakterene som har vært gitt innenfor engelsk språkvitenskap ved UiTø - 1.7. 

Ifølge veilederen, førsteamanuensis Marit Westergaard, ligger resultatene av dette arbeidet helt i forskningsfronten og vil være til nytte for mange som arbeider innenfor dette feltet.

